謝鄭如晦餉酒詩
作者：高斯得
朝代：宋

paragraphs: 淵明久閑居，欲釀苦無秫。
蕭條倚東籬，目斷盃中物。
可人王荆州，白衣來扣寂。
高情屬天雲，于今照方策。
我窮交舊絕，門外無行迹。
舊時如海腸，轍鮒等枯澀。
誰憐東溟臣，西江分一滴。
嗟哉子立賢，肯念黄州客。
清酒冬百壺，昔酒夏千石。
陶然北窗下，但覺天地窄。
東西高雖異，南北鄭能一。
感荷吾子德，酬報乏珪璧。
但誦昌黎詩，以謝鄭羣錫。